Jan Trøjborg (S), 2002-02-21:
Vi har jo haft den her debat før, og jeg synes sådan set, at hr. Keld Albrechtsen skal have ros for at tage initiativ til debatten.
Jeg synes, det altid er gavnligt at få en debat om, hvordan vi sikrer borgernes rettigheder så optimalt som overhovedet muligt.
Og der skal ikke herske tvivl om, at Socialdemokratiet naturligvis altid vil være ekstremt opmærksom på, at tingene foregår lovligt, at vi sikrer borgernes rettigheder fuldstændig optimalt.
Jeg synes da også, det ville være passende, hvis ministrene, justitsministeren og forsvarsministeren, her i debatten i dag erklærer, at det er de fuldstændig enige i, at det, der er ulovligt, skal forblive ulovligt.
Det vil myndighederne naturligvis holde et vågent øje med og gribe ind i forhold til.
Dernæst kommer der så en anden side af sagen, nemlig debatten om efterretningstjenesterne.
Der vil jeg gerne tage udgangspunkt i, at et demokratisk samfund - ikke mindst et demokratisk samfund som vores eget meget åbne og dejlige samfund - naturligvis også må besidde ikke alene viljen til at beskytte de demokratiske institutioner, borgerne, men selvfølgelig også evnen til at sikre borgerne så vidt muligt imod kriminelle personer, imod internationale organisationer, der arbejder med kriminel terrorisme som formål og som middel, og i yderste instans naturligvis også eventuelt imod lande, som måtte ønske at true landets indre eller ydre sikkerhed.
Efterretningstjenesterne og deres samarbejde med udenlandske partnere er jo en nødvendighed, og jeg skal her blot henlede opmærksomheden på, at i arbejdet for at sikre og beskytte de danskere, der gør tjeneste i international tjeneste for fredens skyld som fredsbevarende styrker i udlandet, er det jo ekstremt vigtigt, at vi har en efterretningstjeneste, som er i stand til at følge sit formål, nemlig at indhente oplysninger, der kan være med til at gøre det muligt for danske medborgere at arbejde enten som politi eller som fredsbevarende styrker i Afrika, på Balkan, eller hvor det ellers måtte være i verden.
Der er det altså nødvendigt i en verden, som ikke er ideel, at sikre muligheden for at indhente oplysninger, som skal gøre det muligt for dem så sikkert som muligt at udføre den vigtige opgave, som de er pålagt. I Socialdemokratiet har vi ikke sådan lige efter regeringsskiftet mistet tilliden til, at ansvaret for efterretningstjenesterne forvaltes korrekt.
Jeg tror stadig væk, at de ansvarlige ministre forvalter deres opgave korrekt.
Det vil sige, at forsvarsministeren arbejder helt i overensstemmelse med loven om forsvarets formål, det er § 11,
så vidt jeg husker, og justitsministeren i forhold til straffeloven og retsplejeloven.
Det er klart, at det er ministrenes ansvar at føre kontrol med efterretningstjenesterne, men vi vil som opposition selvfølgelig benytte os af mulighederne for i Kontroludvalget for efterretningstjenesterne at få information og kunne stille de fornødne spørgsmål.
Jeg vil blot slutte med at sige til hr. Keld Albrechtsen, ordføreren for forespørgerne, at jeg synes da også, det ville være dejligt, hvis verden var ideel, altså uden kriminalitet, uden kriminelle terrororganisationer, uden lande, der ikke følger internationale spilleregler i øvrigt.
Det ville også være ideelt, hvis vi kunne få en verdensregering og vi kunne få et verdensretssystem, således at man der kunne indhente de fornødne tilladelser til aflytning og til indhentning af oplysninger.
Imidlertid må vi jo nok realistisk indstille os på, at det for tiden ikke er en farbar og realistisk vej.
Det er nok en kende naivt, men altså som ideel fordring synes jeg faktisk, at det er meget tiltalende.
Imidlertid er det jo fuldstændig umuligt at forestille sig, at der er nogen fremgang i at pålægge regeringen ligefrem at arbejde for det i øjeblikket.
Det ville jeg finde en kende ude af fornuftig timing i forhold til, hvad der måtte være af muligheder.
Så ideel er verden desværre ikke - og slet ikke i øjeblikket.